Rafiq Sadıqov

Rafiq Kərim oğlu Sadıqov (4 iyul 1948 – 22 fevral 2025, Bakı) — Azərbaycan Dövlət Mədəniyyət və İncəsənət Universitetində Tədris və Tərbiyə işləri üzrə sabiq prorektor, azərbaycanlı akademik, pedaqoq, professor, Əməkdar İncəsənət Xadimi, Sənətkar

 Həyatı 
Rafiq Kərim oğlu Sadıqov 4 iyul 1948-ci ildə anadan olmuşdur. 1965–70-ci illərdə M. A. Əliyev adına Teatr İnstitutunda,1967–71-ci illərdə A. Zeynallı adına orta ixtisas musiqi məktəbində, 1975–78-ci illərdə isə Moskva Dövlət Teatr İnstitutunun aspiranturasında təhsil almışdır. Bu illər ərzində o, teatrşünas, müəllim-ifaçı, sənətşünas ixtisaslarına yiyələnmişdir.

1978-ci ildən Azərbaycan Dövlət Mədəniyyət və İncəsənət Universitetində müəllim, baş müəllim, dekan, prorektor vəzifələrində çalışmışdır. 1986-cı ildən dosent elmi adına layiq görülmüşdür. 1996-cı ildən 2025-ci ilə qədər universitetin tədris və tərbiyə işləri üzrə prorektoru vəzifəsində çalışmışdır. 1979-cu ildə Leninqradda keçirilən teatr institutlarının tamaşalarının festivalında iştirak etmiş və mətbuatda məqalə ilə çıxış etmişdir. 1970–75-ci illərdə "Kommunist", "Bakı", "Azərbaycan gəncləri", "Molodyoj Azerbaydjana", "Ədəbiyyat və incəsənət" qəzetlərində məqalə və resenziyalarla çıxış etmişdir. 1983-cü ildə Moskvada nəşr olunan ali məktəblərarası elmi məqalələr toplusunda onun "İdeya vospitatelnaya rabota so studentami v Azerbaydjanskom Qosudarstvennom İnstitute İskusstv imeni M. A. Alieva" adlı elmi məqaləsi çap olunmuşdur. Universitetdə çalışdığı illər ərzində respublikada keçirilən elmi konfransların iştirakçısı, bölmə rəhbəri olmuş, gənc elmi kadrların hazırlanmasında yaxından iştirak etmişdir.

 Ölümü 
Rafiq Sadıqov 2025-ci il fevral ayının 22-də Bakı şəhərində vəfat etmişdir.

 Fəaliyyəti 
"Qəlbin hərarət işığı" (Bakı, 2007) kitablarında məqalələri, kütləvi informasiya vasitələrində : AZTV, ANS, Space, İctimai, Azad Azərbaycan, Lider kanallarında 40-a yaxın verilişlərin, o cümlədən "Zamanla üz üzə", "Tərəf müqabili", "Amfiteatr", "Sarı sim", "Şöhrətə gedən yol", "İncilər" və digər verilişlərdə respublikanın Xalq Artistləri Həsən Turabov, Mikayıl Mirzə, Əliabbas Qədirov, Lütfi Məmmədbəyov, Amaliya Pənahova, Cənnət Səlimova, Azərpaşa Nemətov, Vaqif İbrahimoğlu, Ağakişi Kazımov, Ağaxan Abdullayev, Mələkxanım Əyyubova həmçinin Xalq Rəssamları Kamil Əliyev, Hüseyn Əliyev, musiqiçilər Qulu Əsgərov, Rəhilə Cabbarova, Vaqif Gərayzadə və onlarla sənət adamı haqqında çıxışlar etmişdir. AZTV kanalının "Amfiteatr" verilişinin əsas çıxışçılarından sayılır. Şota Rustaveli adına Gürcüstan Teatr İnstitutunda və Daşkənd Teatr İnstitutunda namizədlik dissertasiyaları üzrə opponent olmuşdur.

Respublika və beynəlxalq elmi nəzəri konfrans və incəsənət tədbirlərinin iştirakçısı olmuşdur. Respublika Təhsil Nazirliyinin keçirdiyi beynəlxalq tədbirlərdə, xüsusilə Boloniya təhsil sistemi ilə bağlı elmi nəzəri konfranslarda çıxış etmişdir. Bundan əlavə, Türkiyədə keçirilən incəsənətə həsr olunmuş beynəlxalq konfransda çıxış etmişdir.

Onun mətbuatda ümumilli lider Heydər Əliyevin və Respublika Prezidenti İlham Əliyevin incəsənətə göstərdiyi qayğı ilə bağlı məqalələri və çıxışları olmuşdur. Universitetin Elmi Şurasının və Müdafiə Şurasının üzvüdür. Respublika Teatr Xadimləri İttifaqının üzvüdür.

 Mükafatları 
2013-cü ildə Azərbaycan Respublikasının Prezidenti cənab Ilham Aliyevin  sərəncamı ilə “Əməkdar Incəsənət Xadimi” fəxri adına layiq görülüb. O, 2018-ci ildə Azərbaycan Teatr Xadimləri İttifaqının “Sənətkar” medalı ilə təltif edilib. 

 Ailəsi 
O, Flora Sadıqova ilə ailə həyatı qurub. Əfruzə Həsənova və Günay Mövsümova adlı iki qız övladı var.

 İstinadlar